又次韻中秋長句
作者：李綱
朝代：宋

paragraphs: 凉風吹空明月高，清光萬里見秋毫。
銀雲櫛櫛方解駮，河漢掩映如波濤。
須臾掃盡無多子，天影悠悠碧於水。
冰輪正午久停鞭，羣動寂然聲不起。
諦觀此月真跳丸，山河倒影猶蛇蟠。
桂華耿耿巳澄潔，秋氣凛凛增清寒。
前年望月都城汴，只恐中霄風雨變。
一杯相屬有情親，側耳歌樓聞鼓板。
今年望月沙陽山，照我心如鐵石堅。
美人千里共明月，遙想閨中只獨看。
空庭步月更幽好，白露漙漙濕煙草。
開編况對古聖賢，發憤忘憂不知老。
男兒本自甘賤貧，富貴名傳能幾人。
題詩對月到日出，錦嚢何似龐眉客。